Cairnterrieri

Cairnterrieri (, [] tai suomalaistettuna []) on yksi vanhimpia terriereihin kuuluvia koirarotuja, joka on kotoisin Skotlannin ylämailta. Nimen elementti cairn juontuu gaelin kielen kiviröykkiötä tai louhikkoa tarkoittavasta sanasta. Terrierejä käytettiin metsästyksessä louhikoissa ja luolissa elävien eläinten, kuten kettujen, saukkojen ja mäyrien, ajamiseen ulos metsästäjän näkösälle ja ammuttavaksi.

Rotu oli vuonna 2025 Suomen 38. eniten rekisteröity koirarotu. Vuosina 2020–2025 Suomessa syntyi joka vuosi noin 200–400 cairnterrieriä.

 Ulkonäkö 

Cairnit ovat pienikokoisia, mutta tukevaluustoisia koiria. Yleensä cairnit ovat säkäkorkeudeltaan 28–31 senttimetriä. Korvat ovat pystyt, häntä suora ja seisoma-asennossa paino nojaa etutassuille. Rotumääritelmä kuvaa cairnterrieriä luonnollisen näköiseksi, ja sellaisia ne ovatkin. Cairnien turkki on kaksiosainen, siinä on pehmeä alusvilla ja karkea päällysturkki. 

Turkki on niin sanottu säänkestävä ja likaahylkivä. Turkki on karkea ja se trimmataan sormilla nyppimällä lepovaiheeseen siirtyneet karvat. Cairnterrieriä ei saa leikata saksilla, vaan turkki pidetään kunnossa nyppimällä. Leikattu karva jää pehmeäksi ja siten menettää säänkestävyytensä. Ainoastaan siistiminen, kuten tassujen pyöristys ja peräaukon lähiympäristö voidaan hoitaa saksien avulla.

Cairnin väri voi vaihdella vehnänvaaleasta mustanharmaaseen, mutta valkoinen ja pikimusta eivät ole rotumääritelmän mukaisia värejä. Useilla koirilla kuono, korvat ja häntä erottuvat tummempina.

 Luonne ja käyttäytyminen 

Suomen Kennelliiton rotumääritelmässä cairnterrierin luonnetta kuvataan näin: ”Peloton ja iloinen. Itsevarma, mutta ei riidanhaluinen.” Cairnterrierit ovat terhakoita ja erittäin iloisia koiria. ”Iso koira pienessä paketissa.” Itsepäisyyttä löytyy monilta yksilöiltä, joiltakin jopa todella paljon, mutta cairnin koulutus ei kuitenkaan ole ongelma, jos siihen jaksaa perehtyä. Cairnterrieri on erittäin älykäs ja oppivainen koira.

Cairnterrieri voi olla niinkin viisas, että sitä ei välttämättä kiinnosta tehdä pyydettyä asiaa, jos tarjolla on jotakin mielenkiintoisempaa kuten orava istumassa viereisen puun oksalla. Cairnterrieri on hyvin alkuperäisenä säilynyt rotu. Se on riistavaistoinen, joten se saattaa sännätä jäniksen, oravan tai variksen perään. Joskus ”riistaa” voivat olla esimerkiksi ohimenevät pyoräilijät, autot ja juoksijat.

 Alkuperä 

Vasta vuonna 1910 ”lyhytkarvainen, pystykorvainen skyenterrieri” sai oman rotunimensä cairnterrieri ja vuotta myöhemmin oman näyttelyluokan Britteinsaarilla. Rodusta tuli ensin suosittu Englannissa, ja myöhemmin se levisi muualle Eurooppaan Pohjoismaita myöten.

 Terveys 
Cairnterrieri elää usein sangen pitkäikäiseksi. Rodun keskimääräinen elinikä on noin 12 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet, tapaturmat sekä maksan- ja ruoansulatuskanavan sairaudet. Cairnterrierin merkittävimmät terveysongelmat ovat parodontiitti, patellaluksaatio, eturistisidevauriot, maksashuntti, atopia ja allergiat. Cairnterrieri on matalaraajainen koirarotu, mikä voi altistaa käyrille eturaajoille. Käyräjalkaisuus taas voi altistaa koiran iän myötä nivelongelmille, esimerkiksi nivelrikolle. 

Johtuen cairnterrierin pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen. Sairautta voi ennaltaehkäistä hampaiden harjaamisella.   

Eriasteista patellaluksaatiota esiintyy noin 12 %:lla rodun edustajista, kun tarkastellaan vuosina 2015–2025 tutkittuja cairnterrierejä. Patellaluksaatio saattaa vaatia leikkaushoitoa. Cairnterriereillä on myös kohonnut riski eturistisidevaurioihin.  

Cairnterriereillä on perinnöllinen alttius maksashunttiin. Maksashuntti tarkoittaa ylimääräistä shunttisuonta, jota kautta verenkierto osittain ohittaa maksan, eikä veri näin ollen puhdistu kuona-aineista ja myrkyistä. Usein lievissä tapauksissa maksashuntti on lähes oireeton tai lieväoireuinen. Oireista lievimpiä ovat väsymys ja ruokahaluttomuus. Selvimmät neurologiset oireet ovat pakkoliikkeet, kehän kiertäminen sekä tasapainohäiriöt. Ruoansulatusjärjestelmän oireita voi myös esiintyä. Shuntteja on eriasteisia ja korjausleikkaukset ovat usein mahdollisia, joskin lieviä tapauksia voidaan hoitaa ruokavalio- tai lisäksi lääkehoidolla vuosia.

Yksi rodun merkittävimmistä terveysongelmista on atopia ja ruoka-aineyliherkkyys. Molemmissa elimistön puolustusmekanismi reagoi normaalista poikkeavalla tavalla tavallisiin, useimmiten vaarattomiin asioihin eli allergeeneihin. Atopia ja ruoka-aineyliherkkyys ovat elinikäisiä vaivoja, jotka ovat usein kontrolloitavissa, mutta eivät parannettavissa. Oireina ovat usein ihon kutina ja punoitus ja usein koira nuolee tai raapii kutisevia alueita. Korvatulehdukset ovat yleisiä atopiasta kärsivillä koirilla sekä myös tassujen ihotulehduksia voi esiintyä.

Cairnterrierit ovat yhtä sisäsiittoisia koirarotuja kuin muutkin. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskimääräisellä rotukoiralla. Cairnterrierin jälkeläisen luku oli 0,22 Sisäsiittoisuus lisää sairastavuutta ja heikentää rodun elinvoimaa.
 Kuuluisia cairnterrierejä ja niiden omistajia 

 Dorothyn Toto-koira elokuvassa Ihmemaa Oz (1939) on cairnterrieri.
 Kuuluisia cairnin omistajia ovat olleet muun muassa useat Englannin hallitsijasukujen jäsenet, kuten Yrjö V ja Jaakko VI sekä kruunustaan luopunut Edvard VIII, joka antoi Wallis Simpsonille Slipper-pennun.
 Lapinlahden Lintujen laulusolisti Timo Erängöllä oli cairnterrieri nimeltä Iines. Yhtye teki koirasta kappaleen ”Mun muriseva koirani Iines”, joka julkaistiin albumilla Etiäppäin syksyllä 2007.

 Katso myös 

 Skyenterrieri
 Skotlanninterrieri
 Norfolkinterrieri
 Norwichinterrieri

 Lähteet 

 Aiheesta muualla 

 Rotumääritelmä  Cairnterrierikerho ry

Luokka:FCI 3 Terrierit
Luokka:Terrierit
Luokka:Skotlantilaiset koirarodut
Luokka:Seulonnan keskeiset artikkelit